補史十忠詩 池州通判權州事趙公
作者：劉壎
朝代：宋

paragraphs: 若人作何狀，立節乃殊偉。
人言此蜀珍，位卑名未起。
坐分秋浦月，攝此千里寄。
沙頭風色惡，寒城凜弘峙。
吾聞開關迎，棄遁亦復耻。
茲惟城郭臣，大義吾知已。
間道走帛書，灑血別玉季。
細君絕可人，雙飛同一死。
南八彼男兒，此婦乃如此。
骨朽香不廢，吾詩當清史。